Coordenadas: 42°51′34.2″N 8°31′39.9″O﻿ / ﻿42.859500, -8.527750

Imaxe do accidente tomada desde a AP-9.
O **accidente ferroviario de Angrois de 2013** foi un descarrilamento ferroviario sucedido o 24 de xullo de 2013 no lugar de Angrois, en Santiago de Compostela. Foi o accidente de tren máis grave da historia de Galicia e de España, se ben hai hipóteses que sinalan que o máis grave da historia de España foi o accidente de Torre del Bierzo, que tamén facía ruta dende a meseta ata Galicia. Ademais, tamén foi o primeiro accidente de tren mortal producido nunha liña de alta velocidade en España. Das 224 persoas que viaxaban no tren, 144 resultaron feridas e 80 morreron.

Datos
-----

Traxecto Madrid-Ferrol| Estacións | Hora (CEST) |
| --- | --- |
| Madrid - Chamartín | 15:00 |
| Segovia | 15:28 |
| Medina del Campo | 16:07 |
| Zamora | 16:59 |
| Pobra de Seabra | 18:08 |
| A Gudiña | 18:45 |
| Ourense - Empalme | 19:51 |
| **Accidente** | **20:41** |
| *Santiago de Compostela* | *20:41* |
| *A Coruña* | *21:14* |
| *Elviña - Universidade* | *21:30* |
| *Betanzos - Infesta* | *21:49* |
| *Betanzos - Cidade* | *22:00* |
| *Pontedeume* | *22:15* |
| *Ferrol* | *22:36* |
| Horarios de Renfe |

O accidente produciuse a tres quilómetros da entrada da estación de Santiago de Compostela, ao final da recta da liña de alta velocidade que cruza o barrio do Eixo. Nese punto a vía traza unha curva pechada, chamada a curva da Grandeira, limitada a 80 km/h, xusto ao pasar por baixo do viaduto da AP-9.

O descarrilamento tivo lugar ás 20:41 do serán (hora local, CEST) e afectou un tren Alvia serie 730 (con número de tren 04155) que facía o servizo de Renfe Operadora unindo as cidades de Madrid e Ferrol. O Alvia 730 é un tren híbrido eléctrico e diésel con ancho de vía variable: internacional e ibérico. No tren viaxaban 218 pasaxeiros e 4 tripulantes. O tren circulaba con tres minutos de atraso sobre o horario previsto.

### Disposición do tren

A disposición do tren Alvia involucrado no accidente é a seguinte:

| Vagón | Número | Número de serie | Asentos | Lugar e danos | Ocupantes |
| --- | --- | --- | --- | --- | --- |
| Locomotora | Cabeza 2 | 730 046 | 2 | Fóra da vía | 2 maquinistas, 1 ferido |
| Xerador 2 (vagón técnico) | 11 |  | 0 | Sobre o costado dereito | 0 |
| Clase turista (corpo) | 10 | 702 041 | 36 | Sobre o costado dereito |  ? |
| Clase turista (corpo) | 09 | 702 042 | 36 | Sobre o costado dereito |  ? |
| Clase turista (corpo) | 08 | 702 043 | 36 | Sobre o costado dereito |  ? |
| Clase turista (corpo) | 07 | 702 044 | 36 | De costado contra o viaduto |  ? |
| Clase turista (corpo) | 06 | 702 131 | 36 | Soltouse do tren e caeu sobre un campo de festa |  ? |
| Clase turista (corpo) | 05 | 702 132 | 36 | Atravesado na vía contra o viaduto |  ? |
| Vagón de hostalaría | 04 | 706 012 | 4 (persoal do tren) | Xirado 180° e sobre outro vagón | 4 traballadores |
| 1ª clase e discapacitados | 03 | 713 011 | 23 | Atravesado na vía sobre costado dereito |  ? |
| 1ª clase (preferente) | 02 | 701 011 | 26 | Sobre o costado e ardeu |  ? |
| Xerador 1 (vagón técnico) | 01 |  | 0 | Desfeito, sobre locomotora 1 e ardeu | 0 |
| Locomotora | Cabeza 1 | 730 045 | 2 | Sobre o costado dereito contra o viaduto | 0 |

### Liña de AVE Ourense-Santiago de Compostela-A Coruña

A vía foi construída con ancho ibérico para ser empregada no transporte de viaxeiros e mercadorías. Foi inaugurada en decembro de 2011 e ten unha lonxitude de 148,8 km. Custou 3.300 millóns de euros. A velocidade máxima nesta liña para os trens Alvia e Avant é de 220 quilómetros por hora, aínda que na vía podería chegarse aos 300 km/h xa que está equipada con ERTMS aínda que non se emprega. O tren Talgo híbrido da serie 730 empregábase como transición ao AVE xa que permitía operar na parte do traxecto Madrid-Ferrol en ancho de vía internacional e o ibérico xa fose electrificado ou con tracción diésel para chegar á estación de Ferrol. Os trens da serie 730 comezaron a operar en Galiza o 17 de xuño de 2012 no traxecto Madrid-Galiza.

O director de Seguridade na Circulación de Adif, asinou e transmitiu a orde de anular o sistema de frenado automático ETCS (ERTMS do tren) nos trens Alvia S730 con data 25 de xuño de 2012 que circulaban pola vía.

O 5 de xullo de 2012 o tren sufriu unha avaría en Zamora cando levaba a 501 viaxeiros que ían cara a Galiza. Entón Talgo calificou o acontecido como «enfermidades de infancia [do tren]» e comprometeuse a asumir «as indemnizacións que correspondan». Talgo tamén declarou que tiña aos seus mellores enxeñeiros traballando a tempo completo para tentar atopar a orixe dos fallos que estaban a provocar continuos atrasos nos trens entre Galiza e Madrid. Segundo Talgo, o S-730 é «un bo tren, que pasado o tempo e unha vez estea todo axustado, vai demostrar que funcionará de marabilla». 13 días antes do accidente en Angrois un tren Alvia que facía a mesma rota Madrid-Ferrol quedou 20 minutos parado na saída da estación de Ourense por problemas técnicos.

Consecuencias
-------------

Logo das primeiras horas a Xunta de Galicia anunciou que faleceran 35 persoas. Ao fío da media noite o presidente Núñez Feijóo elevara a cifra de falecidos a 40. Á mañá seguinte a cifra chegaba aos 78; pero aumentou ata os 80 falecidos e 35 feridos críticos pola tarde. Finalmente, a Policía Científica reduciu o número de vítimas mortais a 78, logo de realizar a meirande parte das autopsias. Na xornada do sábado faleceu unha nova persoa, ferida, co que se chegou a 79 mortos.

Unha das primeiras consecuencias foi o peche do camiño de ferro entre Ourense e Santiago de Compostela. Tamén se suspenderon os actos festivos e políticos programados na cidade para o 25 de xullo, Día Nacional de Galicia. O Goberno galego decretou sete días de loito oficial, o maior loito da autonomía ata a data.

O maquinista do tren foi detido na mesma noite, primeiro custodiado nun centro hospitalario, e posteriormente posto a disposición xudicial. Despois de prestar declaración nos xulgados de Santiago o 28 de xullo, foi posto en liberdade con cargos logo de admitir que cometera unha imprudencia. O xuíz encargado da instrución do caso foi Andrés Lago Louro.

A plataforma de afectados polo accidente e vítimas xuntou 50 mil euros vía crowdfunding para gravar un documental dirixido por Aitor Rei sobre o accidente. En 2015 na 60 edición da Seminci emitiuse baixo o nome de *Frankenstein-04155*. Frankenstein é o nome co que se coñece o tren no sector e 04155 o seu número de serie.

Galería de imaxes
-----------------

* 
* 
* 
* 
*

Notas
-----

1. 1 2  Rodrigo Silva; Antonio Alonso; Mariano Zafra; Yolanda Clemente; Tomás Ondarra (25 de xullo de 2013). "Primer accidente mortal en España en una línea de alta velocidad". *El País* (en castelán). Consultado o 26 de xullo de 2013.
2. ↑  Os horarios son os estimados por Renfe para a chegada á estación, de aí que a chegada á estación de Santiago sexa a mesma cá do accidente.
3. ↑  RENFE (ed.). "Descarrilo del tren Alvia Madrid-Ferrol" (en castelán). Consultado o 24 de xullo de 2013.
4. ↑  David Reinero; Sonia Vizoso (24 de xullo de 2013). "Trágico accidente ferroviario en Santiago de Compostela". *El País* (en castelán). Consultado o 25 de xullo de 2013.
5. ↑  Galán Eruste, Manuel (2010). Revistas Profesionales, S.L. ed. *Talgo (1942-2010). De un sueño a la alta velocidad* (en castelán). Madrid. p. 252. ISBN 9788493286187.
6. ↑  Taboada, Pablo (11 de decembro de 2011). "Blanco y Feijóo aparcan sus diferencias en la apertura del AVE gallego". *El País* (en castelán). Consultado o 28 de xullo de 2013.
7. ↑  González, Pablo (27 de xullo de 2013). "Accidente en Santiago: Golpe nunha rede en transición". *La Voz de Galicia*. Consultado o 28 de xullo de 2013.
8. ↑  Ruiz del Árbol, Antonio (29 de xullo de 2013). "O sistema de seguridade Ertms entre Ourense e Santiago custou 164 millóns e non se utiliza". *Praza Pública*. Consultado o 30 de xullo de 2013.
9. ↑  Díez, Luis. cuartopoder, ed. "Un jefe de Adif eliminó el sistema de frenado automático de los Alvia a Galicia". Consultado o 12 de setembro de 2013.
10. 1 2  Gil, Carlos. "Talgo asume «toda la responsabilidad» de la avería del tren a Galicia en Zamora". *La Opinión (Zamora)* (en castelán). Consultado o 28 de xullo de 2013. son enfermedades de infancia"; "las indemnizaciones que correspondan"; "un buen tren, que pasado el tiempo, y una vez esté todo ajustado se va a demostrar que funcionará de maravilla
11. ↑  Redacción Ourense. Galicia Confidencial, ed. "O Alvia Madrid-Ferrol tivo problemas 13 días antes do accidente de Santiago". Consultado o 13 de agosto de 2013.
12. ↑  María Cedrón; Alberto Mahía (25 de xullo de 2013). "O tren ía a máis de 150 quilómetros por hora nunha zona de 80". *La Voz de Galicia*. Consultado o 25 de xullo de 2013.
13. ↑  "Identificados 67 de los 80 muertos en el accidente de Santiago de Compostela". *El País* (en castelán). 25 de xullo de 2013. Consultado o 25 de xullo de 2013.
14. ↑  "La policía reduce a 78 las víctimas mortales del accidente de tren" (en castelán). 26 de xullo de 2013. Consultado o 26 de xullo de 2013.
15. ↑  M. Cheda (25 de xullo de 2013). "Descarrilamento en Santiago: Sete días de loito oficial". *La Voz de Galicia*. Consultado o 25 de xullo de 2013.
16. ↑  José Precedo; Belén Domínguez (29 de xullo de 2013). "El maquinista admite su "despiste"". *El País* (en castelán). Consultado o 30 de xullo de 2013.
17. ↑  Frankestein-04155' del director Aitor Rei

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Accidente de Angrois*** |

### Outros artigos

* Liña de alta velocidade Olmedo-Zamora-Galicia
* Accidentes ferroviarios en Galicia

### Ligazóns externas

* Vídeo dunha cámara fixa que mostra o momento en que descarrila o tren.
* Xesús Ferro Ruibal: "Facerse de Angrois, parecer de Angrois, ser de Angrois"Arquivado 08 de setembro de 2013 en Wayback Machine. *Portal das palabras* (5.08.2013)]
* Un xubilado australiano reconstrúe en 3D a traxedia de Angrois. La Voz de Galicia